振木铎赋（以孟春之月遒人徇路为韵）
王起 (Tang)
国家敷文教。布时令。爰振铎于九衢。将采诗于万姓。上立其典。将兴咏之必闻。下听其音。知从谏而则圣。事且彰于岁首。礼无亏于春孟。所以夏训是崇。周官克敬。亦既戒止。居然可珍。赫赫奕奕。烂烂燐燐。以金为铃。且尝巧于懿匠。剡木为舌。将托音于下人。及夫拂拭光生。提携彩发。顺一人之施令。采四海之箴阙。鐬鐬于遐迩之路。杳若和銮。煌煌于前后之车。烂如明月。于以阐幽。于以冥搜。知政教之兹始。表申严之所由。动素手而知音愈出。注清耳而其义可求。色耀皇衢。映迟迟而日丽。声摇紫陌。随猎猎而风遒。昭彰有仪。掌握成韵。因木德之将盛。怀金声而载振。或聆之而胥悦。或抑之而旅进。岂比夫鼓有节而斯通。雷发声而先徇。可以展六义。可以陈四诗。在道途而无壅。致朝廷之允。惊百众以泠泠。昭其声也。沃九重于翼翼。失则革之。铎之为义也深。铎之为用也固。虚其中而不屈。圆其外而合度。可以扬天之声。可以遵王之路。令出不返。知遒人之是司。道之将行。幸夫子之可喻。故其镕铸式珍。错磨永新。旧典斯考。英声克振。既有符于元化。斯永保夫青春。